Projekts

LATVIJAS REPUBLIKAS MINISTRU KABINETS

2014.gada \_\_\_.\_\_\_\_\_\_\_ Noteikumi Nr.\_\_

Rīgā (prot. Nr.\_\_ \_\_.§)

**Grozījumi Ministru kabineta 2004.gada 29.jūnija noteikumos Nr.571**

**„Ceļu satiksmes noteikumi”**

Izdoti saskaņā ar

Ceļu satiksmes likuma

3.panta otro daļu

Izdarīt Ministru kabineta 2004.gada 29.jūnija noteikumos Nr.571 „Ceļu satiksmes noteikumi” (Latvijas Vēstnesis, 2004, 103.nr., 2005, 100., 103.nr.; 2008, 26., 118., 178.nr., 2009, 132., 177.nr., 2010, 177.nr., 2011, 48.nr.) šādus grozījumus:

1. Izteikt 19.punktu šādā redakcijā:

„19. Diennakts tumšajā laikā ārpus apdzīvotām vietām, kā arī apdzīvotās vietās, ja ceļš nav pietiekami un vienmērīgi apgaismots, gājējiem, kas pārvietojas pa brauktuvi vai nomali, jābūt tērptiem vestē (apģērbā) ar labi redzamiem gaismu atstarojoša materiāla elementiem.”.

2. Izteikt 200.punktu šādā redakcijā:

„200. Pārvadājot automobilī, kura sēdvietas aprīkotas ar drošības jostām bērnu, kura augums nepārsniedz 150 cm, bērnam jāatrodas un jābūt piesprādzētam ar drošības jostu viņa vecumam un svaram piemērotā bērnu sēdeklītī vai uz paliktņa, kas uzstādīts atbilstoši tā izgatavotāja noteiktajam.”.

3. Izteikt 203.punktu šādā redakcijā:

„203. Aizliegts pārvadāt pasažierus:

203.1. ārpus traktortehnikas kabīnes, piekabē (puspiekabē) un motocikla kravas nodalījumā;

203.2. bērnus, kas jaunāki par trim gadiem ar automobili, kura sēdvietas nav aprīkotas ar drošības jostām;

203.3. bērnus, kuru augums nepārsniedz 150 cm, automobiļa, kura sēdvietas nav aprīkotas ar drošības jostām, priekšējā sēdeklī, kā arī ar mopēdu, motociklu, triciklu, kvadriciklu vai sniega motociklu, izņemot gadījumus, kad bērns var noturēt līdzsvaru un aizsniegt kāju atbalstus vai sēž uz viņa vecumam un svaram atbilstoša sēdeklīša.”.

4.Svītrot 218.punkta otro teikumu.

5. Papildināt noteikumus ar 218.1punktu šādā redakcijā:

„218.1 Bērniem, kas jaunāki par 12 gadiem, braucot ar velosipēdu, galvā jābūt aizsprādzētai aizsargķiverei.”.

6. Izteikt 223.punktu šādā redakcijā:

„223. Braucot diennakts tumšajā laikā vai nepietiekamas redzamības apstākļos, velosipēdam abos tā sānos, riteņu abās pusēs jābūt aprīkotam ar diviem oranžiem (dzelteniem) gaismas atstarotājiem, kā arī priekšpusē jādeg baltas gaismas lukturim, bet aizmugurē – sarkanas gaismas lukturim. Ja lukturu nav vai tie nedarbojas, velosipēdam priekšpusē jābūt aprīkotam ar baltu atstarotāju, bet aizmugurē ar sarkanu atstarotāju un velosipēda vadītājam jābūt tērptam vestē (apģērbā) ar labi redzamiem gaismu atstarojoša materiāla elementiem.”.

7. Papildināt informatīvo atsauci uz Eiropas Savienības Direktīvu ar 2.punktu šādā redakcijā:

„2) Komisijas 2014.gada 27.februāra īstenošanas Direktīvas 2014/37/ES ar ko groza Padomes Direktīvu 91/671/EEK par drošības jostu un bērnu ierobežotājsistēmu obligātu lietošanu transportlīdzekļos.”.

Ministru prezidente L.Straujuma

Satiksmes ministrs A.Matīss

Iesniedzējs: Satiksmes ministrs A.Matīss

Vīza: Valsts sekretāra vietā -

Valsts sekretāra vietniece Dž.Innusa

05.08.2014. 14:00

386

J.Teteris, 67025725

juris.teteris@csdd.gov.lv